गोवा में भारतीय जनता पार्टी ने नरेंद्र मोदी को 2014 के आम चुनाव के लिए अपनी अभियान समिति का नेता चुनकर पार्टी में नेतृत्व एवं दिशा भ्रम दूर करने की कोशिश की, लेकिन ऐसा उसने अपने सबसे वरिष्ठ नेता लालकृष्ण आडवाणी की नाराजगी मोल लेते हुए किया। तब शायद पार्टी को यह अंदाजा नहीं होगा कि आडवाणी इसे आर-पार की लड़ाई का मुद्दा बना देंगे और उसके सामने कुआं या खाई में से किसी एक को चुनने की मुसीबत आ जाएगी।
गोवा में मोदी के जोशीले भाषण के अभी बमुश्किल अठारह घंटे गुजरे थे कि पार्टी अध्यक्ष राजनाथ सिंह को लिखा आडवाणी का त्यागपत्र सार्वजनिक हो गया, जिसमें इस वरिष्ठ नेता ने दुख जताया है कि भाजपा अब निजी एजेंडे से प्रेरित नेताओं की पार्टी बन गई है। इतनी कड़ी भाषा का इस्तेमाल करने के बाद आडवाणी के लिए भाजपा संसदीय बोर्ड, राष्ट्रीय कार्यसमिति और चुनाव समिति से दिए इस्तीफे को वापस लेना कठिन होगा।
उधर, भाजपा मोदी के बारे में लिए फैसले में किसी फेरबदल का आत्मघाती कदम नहीं उठा सकती। निहितार्थ यह कि नरेंद्र मोदी को नेता चुनकर भाजपा ने 2014 के राजनीतिक संग्राम के लिए आक्रामक अभियान की तैयारी की, लेकिन इस पर आडवाणी की प्रतिक्रिया से वह इस तरह जख्मी हो गई है कि यहां से उठ खड़ा होने में खासा वक्त लगेगा।
मुश्किल यह भी है कि आडवाणी का इस्तीफा मोदी विरोधी तमाम दलों के लिए लामबंदी का नया अवसर बन सकता है, जिसके संकेत भाजपा के सहयोगी जनता दल (यू) की प्रतिक्रिया से मिले हैं। दरअसल, नरेंद्र मोदी के साथ एक बड़ी मुश्किल यह है कि जहां वे अपने समर्थकों को उत्साहित करते हैं, वहीं उनके विरोधियों में उसी अनुपात में प्रतिक्रिया होती है।
गठबंधन के इस दौर में दिल्ली के सिंहासन पर बैठने के लिए सहयोगी दलों को जोड़ना जब अपरिहार्य हो चुका है, उस वक्त अपनी पार्टी में ही बिखराव को अच्छा संकेत नहीं माना जा सकता। इसलिए अगर भाजपा को नरेंद्र मोदी के नाम से समर्थक जमातों में पैदा होने वाले उत्साह तथा मध्य वर्ग में उनकी लोकप्रियता का फायदा उठाना है, तो मौजूदा संकट से जल्द से जल्द निकलने की उसे राह ढूंढ़नी होगी।
hin_Deva hin_Deva hin_Deva hin_Deva hin_Deva